**A nemzetközi gyümölcsnemesítési trendekről is szó esett a tordasi kajszi fajtabemutatón**

**A nemzetközi kajszinemesítési trendekről és a fajtahasználat hazai alakulásáról is szó volt a Nemzeti Élelmiszerlánc-biztonsági Hivatal kajszi fajtabemutatóján, amelyet június 21-én tartottak Tordason, a hivatal fajtakísérleti állomásán. A mintegy 300 hazai és külföldi vendég részvételével lezajlott rendezvényen összesen 22 – nagyon korán, illetve korán érő – kajszi fajtaújdonságot ismerhettek meg az érdeklődők, melyek termesztésével hazánkban is lehetővé válik a kajszi szezon két héttel korábban történő megkezdése.**

A szezon elején, azaz a nagyon korai és korai barackfajták érésidejében rendezték meg a negyedik tordasi kajszi fajtabemutató a NÉBIH és a Nemzeti Agrárgazdasági Kamara (NAK) közös szervezésében. A NÉBIH Tordasi Fajtakísérleti Állomásán termesztett mintegy 310 kajszifajta közül ezúttal huszonkettőt tekinthettek meg az érdeklődők.

A rendezvény elsődleges célja az volt, hogy a magyar gazdálkodók megismerjék az elérhető kajszifajtákat, pártatlan képet kapjanak azok tulajdonságairól, ezáltal könnyebben kiválaszthassák az igényeiknek leginkább megfelelőt. A hazai termelőkön kívül határon túli gazdálkodók, valamint francia, osztrák, szerb és horvát szakértők is szép számban jelentek meg az eseményen. A határon túli magyarságot Szerbiából és Szlovákiából érkezett termelők képviselték.

A program résztvevőit a 125 éves fajtavizsgálat ismertetője köszöntötte, ezt követően előadásokat hallgathattak meg a nemzetközi nemesítési trendekről, így például a betegség ellenálló kajszifajták nemesítési módszereiről, valamint az intenzív ültetvényekben eredményesen termeszthető fajtaújdonságokról. A kajszi fajtahasználat hazai trendjeinek bemutatása a telepítést tervező gazdák döntéshozatalát támogatta. A rendezvény zárásaként a résztvevők személyesen, hazai és nemzetközi szakértők bevonásával vitathatták meg a témához kapcsolódó tapasztalataikat és kérdéseiket.

Az esemény szakmai jelentőségét, egyben hitelességét az adja, hogy Közép-Európában a NÉBIH az egyetlen kajszi- és őszibarack fajtavizsgálatra feljogosított nemzeti hivatal, amelynek eredményeit a Közösségi Növényfajta Hivatal elfogadja a közösségi szintű fajtaoltalom megadásához.

A pozitív tapasztalatokból kiindulva, szeptemberben napraforgó, kukorica, szilva és körte fajtabemutatókkal folytatódik a NÉBIH és a NAK együttműködése.

A rendezvényen készült képanyag megtekinthető és letölthető a NÉBIH honlapján.

2017. június 22.

Nemzeti Élelmiszerlánc-biztonsági Hivatal